KOMISSION ASETUS (EY) N:o 1713/2004,
annettu 30 päivänä syyskuuta 2004,
muihin kolmansiin maihin kuin Bulgariaan perustamissopimuksen liitteeseen I kuulumattomina tavaroina vietäviä tuotteita koskevista poikkeuksista asetukseen (EY) N:o 800/1999
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93 (1) ja erityisesti sen 8 artiklan 3 kohdan,
sekä katsoo seuraavaa:
(1)
Tiettyjen perustamissopimuksen liitteeseen I kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöistä ja tuen määrän vahvistamisperusteista 13 päivänä heinäkuuta 2000 annetun komission asetuksen (EY) N:o 1520/2000 (2) 16 artiklan 1 kohdassa säädetään, että maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä 15 päivänä huhtikuuta 1999 annettua komission asetusta (EY) N:o 800/1999 (3) sovelletaan perustamissopimuksen liitteeseen I kuulumattomina tavaroina vietävien tuotteiden viennin yhteydessä.
(2)
Asetuksen (EY) N:o 800/1999 3 artiklassa säädetään, että oikeus vientitukeen syntyy tuotaessa tuotteet määrättyyn kolmanteen maahan, kun kyseiseen kolmanteen maahan sovelletaan eriytettyä tukea. Asetuksen 14, 15 ja 16 artiklassa säädetään eriytetyn tuen maksuedellytyksistä, erityisesti asiakirjoista, joilla tavaroiden saapuminen määräpaikkaan osoitetaan.
(3)
Asetuksen (EY) N:o 800/1999 18 artiklan 1 ja 2 kohdassa säädetään, että osa eriytetystä tuesta lasketaan käyttämällä alinta tuen määrää ja maksetaan viejän hakemuksesta sen jälkeen, kun todiste tuotteen poistumisesta yhteisön tullialueelta on esitetty.
(4)
Bulgariasta peräisin olevien tiettyjen jalostettujen maataloustuotteiden tuontia ja Bulgariaan suuntautuvaa tiettyjen jalostettujen maataloustuotteiden vientiä koskevista yksipuolisista siirtymätoimenpiteistä 24 päivänä syyskuuta 2004 annetussa neuvoston asetuksessa (EY) N:o 1676/2004 (4) säädetään perustamissopimuksen liitteeseen I kuulumattomien jalostettujen maataloustuotteiden Bulgariaan suuntautuvaan vientiin sovellettavan vientituen yksipuolisesta poistamisesta 1 päivästä lokakuuta 2004.
(5)
Bulgaria on sitoutunut soveltamaan alueelleen maahantuotuihin tavaroihin tullietuusjärjestelyjä ainoastaan, jos tavaroiden asiakirjoissa on maininta siitä, että tavarat eivät ole oikeutettuja vientitukeen.
(6)
Kyseiset järjestelyt huomioon ottaen ja siirtymätoimenpiteenä Bulgarian mahdollista liittymistä Euroopan unioniin ajatellen on aiheellista poiketa asetuksen (EY) N:o 800/1999 mukaisesta tuonnin todentamista koskevasta vaatimuksesta eriytetyn tuen tapauksessa, jotta muiden kolmansien maiden kanssa kauppaa käyville toimijoille ei määrätä tarpeettomia maksuja. Jos asianomaisille määrämaille ei ole vahvistettu vientitukea, on lisäksi aiheellista olla ottamatta tätä seikkaa huomioon tuen alinta määrää laskettaessa.
(7)
Koska asetuksessa (EY) N:o 1676/2004 säädettyjä yksipuolisia siirtymätoimenpiteitä sovelletaan 1 päivästä lokakuuta 2004, tämän asetuksen olisi tultava voimaan sen julkaisemista seuraavana päivänä.
(8)
Tässä asetuksessa säädetyt toimenpiteet ovat perustamissopimuksen liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 800/1999 16 artiklassa säädetään, todistetta tuontitullimuodollisuuksien täyttämisestä ei vaadita maksettaessa tukea kaikille asetuksen (EY) N:o 1520/2000 liitteessä B luetelluille tavaroille, jotka kuuluvat asetuksen (EY) N:o 1676/2004 soveltamisalaan, jos tuen eriyttäminen johtuu ainoastaan siitä, ettei Bulgarian osalta ole vahvistettu tukea.
2 artikla
Sitä seikkaa, että Bulgariaan suuntautuvan viennin osalta tavaroille, jotka luetellaan asetuksen (EY) N:o 1520/2000 liitteessä B ja jotka kuuluvat asetuksen (EY) N:o 1676/2004 soveltamisalaan, ei ole vahvistettu vientitukea, ei saa ottaa huomioon määritettäessä asetuksen (EY) N:o 800/1999 18 artiklan 2 kohdassa tarkoitettua tuen alinta määrää.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä lokakuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä syyskuuta 2004.